Det var skudt langt over målet, da Liberal Alliances leder, Anders Samuelsen, i december hævede sig selv op på piedestalen som den muligvis mest erfarne og kompetente tiltrædende udenrigsminister nogensinde.

Det konkluderer en stribe af Folketingets udenrigspolitikere efter små 100 dages samarbejde med Anders Samuelsen i rollen som udenrigsminister. Han kritiseres i Politiken Søndag for at optræde bemærkelsesværdigt usikkert i Folketingets mødefora og for at være så afhængig af sine papirer og løbende rådgivning fra sine embedsmænd, at han er svær at få en dialog med om relevante udenrigspolitiske emner.



Formand for Udenrigspolitisk Nævn Søren Espersen (DF) 'savner holdningstilkendegivelser fra udenrigsministeren i forbindelse med diverse møder'.

Engell: Glem alle LA's løfter

Se også: Bonus fra Løkke og co.: Ekstra skattegevinst til de rigeste boligejere

Dansk Folkepartis gruppeformand, Peter Skaarup, svarer blankt 'nej' til Samuelsens påstand om, at han skulle være den måske fagligt mest kompetente person, der har sat sig i udenrigsministerstolen:

- Det er ikke det indtryk, der kommer frem, siger han til Politiken.

Ifølge tidligere udenrigsminister Holger K. Nielsen (SF) har Samuelsen ved møderne optrådt 'usikkert'. Ministeren beskrives generelt som 'meget afhængig af embedsmændenes notater', og han er svær at få en diskussion med, fordi han 'ikke rigtig siger noget'.

Indtrykket er altså alt andet end kompetence.

- Nej, det har han ikke udstrålet. Hvis han havde den, ville han med stor glæde kaste sig ud i forskellige betragtninger, som kom fra ham selv. Men det bærer det ikke præg af, siger Holger K. Nielsen til Politiken.

Ifølge seniorforsker Hans Mouritzen fra Dansk Institut for Internationale Studier er kritikken fra medlemmerne af Udenrigspolitisk Nævn usædvanlig.

- Det har jeg aldrig hørt tidligere fra nævnskolleger. Det er en kritik og det samme som at sige, at han ikke ved så meget om det. Jeg kan ikke huske noget tilsvarende, og det står lidt i kontrast til hans udtalelser om egne kvalifikationer, siger Hans Mouritzen til Politiken.

Se også: Samuelsen joker med kollegas blomstrede løbetøj

Se også: Samuelsen har fundet sammen med eks-kæresten